En ny og mere offensiv teststrategi sættes nu i gang for at bekæmpe coronavirus i Danmark.

Sundheds- og ældreministeren Magnus Heunicke (S) har sammen Sundhedsstyrelsen, Statens Serum Institut og Lægemiddelstyrelsen besluttet at sikre gennemførelsen af en mere offensiv teststrategi for COVID-19 i Danmark. Det sker på baggrund af WHO’s anbefalinger og skal indføres under hensyn til den kapacitet, der er og kan skaffes og produceres på både kort og langt sigt i Danmark. - Vi er aktuelt udfordret af en global mangel på testkapacitet. Det er imidlertid vores strategi, at langt flere skal testes for COVID-19 i Danmark. Derfor arbejdes der målrettet på at forøge testkapaciteten både med private og offentlige parter, og jeg vil sammen med regionerne sikre, at der eksekveres på denne offensive teststrategi i hele landet. Det er centralt, at teststrategi og testkapacitet følges ad, og at indsatsen kan og skal opgraderes i takt med, at vi forøger testkapaciteten, siger sundheds- og ældreministeren. Der skal samarbejdes for at fremstille flere tests I takt med at testkapaciteten udbygges, vil der blive plads til at man kan teste flere, og det bliver nødvendigt efterhånden som epidemien udvikler sig. Samtidig kan den øgede kapacitet bruges til at udvide grupperne, der kan testes. Eksempelvis flere ansatte på sundheds- og ældreområdet, samt flere i den gruppe af patienter med lette symptomer, der bliver henvist til sygehusenes nyoprettede COVID-19-vurderingsenheder. Der er opjusteret på den maskinelle kapacitet, som aktuelt kan levere 3.000 test dagligt i Danmark. Men der er en række andre flaskehalse i form af materialer, testkits og personale. Disse knapheder bliver håndteret af styrelserne og regionerne i samarbejde med private virksomheder. Der er aktuelt global mangel på både testkapacitet og værnemidler. Derfor arbejdes der sideløbende med at udbygge testkapaciteten i Danmark ved: Konkret samarbejde med en række danske virksomheder om at omlægge produktion til såvel test som værnemidler Indkøb af flere test og værnemidler fra udenlandske producenter Indsamling af testkit, værnemidler og respiratorer, der befinder sig inden for Danmarks grænser. Nedsættelse af en tastforce fra Lægemiddelstyrelsen og Statens Serum Institut, der på stedet kan vurdere og derefter give de nødvendige tilladelser til produktion og ibrugtagning af test og værnemidler.